Summis desiderantes affectibus
Innocentius episcopus, servus servorum dei, ad perpetuam rei memoriam.

Summis desiderantes affectibus, prout pastoralis sollicitudinis cura
requirit, ut fides catholica nostris potissime temporibus ubique
augeatur et floreat ac omnis haeretica pravitas de finibus fidelium
procul pellatur, ea libenter declaramus ac etiam de novo concedimus per
quae huiusmodi pium desiderium nostrum votivum sortiatur effectum;
cunctisque propterea, per nostrae operationis ministerium, quasi per
providi operatoris sarculum erroribus exstirpatis, eiusdem fidei zelus
et observantia in ipsorum corda fidelium fortius imprimatur.

Sane nuper ad nostrum non sine ingenti molestia pervenit auditum, quod
in nonnullis partibus Alemaniae superioris, necnon in Maguntinensi,
Coloniensi, Treverensi, Saltzumburgensi, et Bremensi, provinciis,
civitatibus, terris, locis et dioecesibus complures utriusque sexus
personae, propriae salutis immemores et a fide catholica deviantes, cum
daemonibus, incubis et succubis abuti, ac suis incantationibus,
carminibus et coniurationibus aliisque nefandis superstitiosis, et
sortilegis excessibus, criminibus et delictis, mulierum partus,
animalium foetus, terra fruges, vinearum uvas, et arborum fructus;
necnon homines, mulieres, pecora, pecudes et alia diversorum generum
animalia; vineas quoque, pomeria, prata, pascua, blada, frumenta et
alia terrae legumina perire, suffocari et extingui facere et procurare;
ipsosque homines, mulieres, iumenta, pecora, pecudes et animalia diris
tam intrinsecis quam extrinsecis doloribus et tormentis afficere et
excruciare; ac eosdem homines ne gignere, et mulieres ne concipere,
virosque, ne uxoribus, et mulieres, ne viris actus coniugales reddere
valeant, impedire; fidem praeterea ipsam, quam in sacri susceptione
baptismi susceperunt, ore sacrilego abnegare, aliaque quam plurima
nefanda, excussus et crimina, instigante humani generis inimico,
committere et perpetrare non verentur in animarum suarum periculum,
divinae maiestatis offensam ac perniciosum exemplum ac scandalum
plurimorum. Quodque licet dilecti filii Henrici Institoris in
praedictis partibus Alemaniae superioris, in quibus etiam provinciae, civitates, 
terrae, dioeceses et alia loca huiusmodi comprehensa fore 
censentur, necnon Iacobus Sprenger, per certas partes 
lineae Rheni, ordinis fratrum Praedicatorum et theologiae 
professores, haereticae pravitatis inquisitores per literas 
apostolicas deputati fuerunt, prout adhuc existunt, tamen 
nonnulli clerici et laici illarum partium, quaerentes plura 
sapere quam oporteat, pro eo quod in literis deputationis 
huiusmodi provinciae, civitates, dioeceses, terrae et alia 
loca praedicta illarumque personae ac excessus huiusmodi
nominatim et specifice expressa non fuerunt, illa sub eisdem partibus
minime contineri, et propterea praefatis inquisitoribus in provinciis,
civitatibus, dioecesibus, terris et locis praedictis huiusmodi
inquisitionis officium exequi non licere; et ad personarum earundem
super excessibus et criminibus antedictis punitionem, incarcerationem
et correctionem admitti non debere, pertinaciter asserere non
erubescunt. Propter quod in provinciis, civitatibus, dioecesibus, 
terris et locis praedictis excessus et crimina huiusmodi 
non sine animarum earundem evidenti iactura et 
aeternae salutis dispendio remanent impunita. 

Nos igitur impedimenta quaelibet, per quae ipsorum 
inquisitorum officii executio quomodolibet retardari posset, 
de medio submovere, et ne labes haereticae pravitatis 
aliorumque excessuum huiusmodi in perniciem aliorum 
innocentium sua venena diffundat, opportunis remediis, 
prout nostro incumbit officio, providere volentes, fidei 
zelo ad hoc maxime nos impellente, ne propterea contingat 
provincias, civitates, dioeceses, terras et loca praedicta 
sub eisdem partibus Alemaniae superioris debito inquisitionis 
officio carere, eisdem inquisitoribus in illi officium inquisitionis
huiusmodi exequi licere et ad personarum 
earundem super excessibus et criminibus praedictis correctionem, 
incarcerationem et punitionem admitti debere, 
perinde in omnibus et per omnia ac si in literis praedictis 
provinciae, civitates, dioeceses, terrae et loca ac personae 
et excessus huiusmodi nominatim et specifice expressa 
forent, auctoritate apostolica tenore praesentium statuimus. 
Proque potiori cautela literas et deputationem praedictas 
ad provincias, civitates, dioeceses, terras et loca 
necnon personas et crimina huiusmodi extendentes, praefatis inquisitoribus, 
quod ipsi et alter eorum, accersito secum dilecto filio Ioanne Gremper, 
clerico Constantiensis dioecesis, magistro in artibus, eorum moderno seu quovis 
alio notario publico, per ipsos et quemlibet eorum pro 
tempore deputando in provinciis, civitatibus, dioecesibus, 
terris et locis praedictis contra quascumque personas, 
cuiuscumque conditionis, et praeeminentiae fuerint, huiusmodi 
inquisitionis officium exequi ipsasque personas, quas 
in praemissis culpabiles reperierint, iuxta earum demerita 
corrigere, incarcerare, punire et mulctare, necnon in singulis 
provinciarum huiusmodi parochialibus ecclesiis verbum 
Dei fideli populo quotiens expedierit ac eis visum fuerit, 
proponere et praedicare, omniaque alia et singula in praemissis 
et circa ea necessaria et opportuna facere et similiter 
exequi libere et licite valeant, plenam ac liberam 
eadem auctoritate de novo concedimus facultatem. 

Et nihilominus venerabili fratri nostro episcopo Argentinensi 
per apostolica scripta mandamus, quatenus 
ipse per se vel alium seu alios praemissa, ubi, quando et 
quotiens expedire cognoverit fueritque pro parte inquisitorum 
huiusmodi seu alterius eorum legitime requisitus, 
solemniter publicans, non permittat eos per quoscumque 
super hoc contra praedictarum et praesentium literarum 
tenorem quavis auctoritate molestari seu alias quomodolibet 
impediri; molestatores et impedientes et contradictores 
quoslibet et rebelles, cuiuscumque dignitatis, 
status, gradus, praeeminentiae, nobilitatis et excellentiae 
aut conditionis fuerint et quocumque exemptionis privilegio 
sint muniti, per excommunicationis, suspensionis et interdicti 
ac alias etiam formidabiliores, de quibus sibi videbitur, 
sententias, censuras et poenas, omni appelatione 
postposita, compescendo, et etiam legitimis super his per 
eum servandis processibus, sententias ipsas, quotiens 
opus fuerit, aggravare et reaggravare auctoritate nostra 
procuret, invocato ad hoc, si opus fuerit, auxilio brachii 
saecularis. Non obstantibus praemissis et constitutionibus 
et ordinationibus apostolicis contrariis quibuscumque. 
Aut si aliquibus communiter vel divisim ab apostolica sit 
sede indultum, quod interdici, suspendi vel excommunicari 
non possint, per literas apostolicas non facientes 
plenam et expressam, ac de verbo ad verbum, de indultu 
huiusmodi mentionem, et qualibet alia dictae sedis indulgentia 
generali vel speciali, cuiuscumque tenoris existat, 
per quam praesentibus non expressam vel totaliter 
non insertam effectus huiusmodi gratiae impediri valeat, 
quomodo libet vel differri, et de quacumque, toto tenore 
habenda, sit in nostris literis mentio specialis. Nulli ergo 
omnino hominum liceat hanc paginam nostrae declarationis, 
extensionis, concessionis et mandati infringere, vel ei 
ausu temerario contraire. Si quis autem hoc attentare 
praesumpserit, indignationem omnipotentis Dei ac beatorum 
Petri et Pauli apostolorum eius se noverit incursurum.

Datum Romae apud S. Petrum, anno incarnationis dominicae millesimo 
quadringentesimo octuagesimo quarto, nonis Decembris, pontificatus nostri anno primo. 

(December 5, 1484)

Bullarium Romanum (Taurinensis editio) sub anno 1484.

Citatus per Hexenhammer, Jazzybee Verlag, 2012, pp. 30, passim.

en:Summis desiderantes